《及第东归逢元举》
宋代·杨杰

与君去岁金陵游，七月十日离楚州。酒阑浩歌古亭下，白日雷雨催行舟。

片帆乘风破险浪，冉冉飞过芦花洲。我时幸预鳌头荐，君以才术公卿留。

人生聚散散或聚，忽忽今会如萍浮。君行何以赠君别，庄鹏九万抟高秋。

作者简介：无为人，字次公，自号无为子。仁宗嘉祐四年进士。神宗元丰中官太常，凡礼乐之事皆预讨论。与范镇议乐有异，多攻之。哲宗元祐中为礼部员外郎，出知润州，除两浙提点刑狱。卒年七十。有《无为集》、《乐记》。